Валонзон коряс, массовай информациянь средстватнень представительснон профессиональнай работаснон вельде ули кода курокста сотцемс и решандакшнемс оржа прябалатнень обществаса, сяда тов виияфнемс и кемокснемс республикать.\n«Республикаса вии и кеме медиарынкась. Республиканскяй изданиятнень эса работай лама асу автор и журналистскяй конкурснень итогсна, конатнень тячи тисаськ, тянь кемокснесазь»,—мярьгсь Артём Алексеевич Здунов.\nМордовия Республикань Оцюнять аф лама пингс тевонзон тиендисна шарфтсь мяль сянди, што 2020 кизоня эряфста тусть содаф несколька журналист и республиканскяй прессань ветеран. Печатень шинь каршеня, 12 январьста, сязевсь «Чилисема» журналть главнай редакторонц, Мордовиянь Писателень союзть правлениянц председателенц Н.И.Ишуткинонь эряфоц, сяс А.А.Здунов азсь кашт аф молезь ащемань минута.\nАртём Алексеевич Здуновонь валонзон коряс, меля республиканскяй массовай информациянь средстватне оцю мяль шарфтсть коронавирусть пандемиянцты. Башка вастса ащесь Великай Победать 75 кизонь топодеманцты лемтьф темась. Тядде журналисттненди сяда сидеста кепсемат од ломаттнень мархта работамать мархта сотф, тяконь лувксса и антинаркотическяй пропагандань темать, сяда келиста няфнемат ЖКХ-нь кизефксне, ноляма тевс критикать, кона арай сигналкс сембе власттненди. Аф юкснемат межконфессиональнай, республикать кадраса обеспечендамань кизефксне. А.А.Здунов азозе, што миньцонк азф несколька этапста ащи кадровай конкурс. И эряви, штоба сон келиста няфтеволь массовай информациянь средстватнень эса.\nНинге республикань Оцюнять аф лама пингс тевонзон тиендисна азсь мяль: васьфнемс журналисттнень мархта и кафта ширдень порядкаса полафнемс информацияса, ванондомс республикаса тячиень шинь и оржа тематнень.\nТя шиня инь достойнай журналисттне казьфтольхть государственнай казнетнень мархта. Сяда тов азфтольхть и казьфтольхть Мордовия Республикань Оцюнять журналистскяй конкурсонзон эса сяськихне и призёрхне.\nМордовия Республикань Оцюнять «ИнтоНАЦИЯ» журналистскяй конкурссонза «Мокшень правда» газетась арась призёркс и сатозе II-це вастть.